Utrechti psalter

Utrechti psalter on 9. sajandist pärinev käsikirjaline illumineeritud psalter, mida peetakse üheks karolingide kunsti tähtteoseks. Asub Utrechti Ülikooli raamatukogus kohaviida MS Bibl. Rhenotraiectinae I Nr 32 all.

Käsikiri kuulub alates 2015. aasta oktoobrist UNESCO maailma mälu registrisseThe Utrecht Psalter. - Special Collections 

 Kirjeldus 
Käsikiri koosneb 222 pärgamentlehest mõõdus 33,0 × 25,6 cmUtrecht Psalter. - Ziereis Facsimiles  ja sisaldab 150 psalmi ladinakeelseid tekste, lisaks mõned tunnipalvustel kasutatud ülistuslaulud ja canticumid, Te Deum ja Athanasiuse usutunnistus. Käsikiri on illustreeritud 166 narratiivse sulejoonistustega.

 Ajaloost 
Psalter loodi arvatavasti 830. aasta paiku Põhja-Prantsusmaal Reimsi lähedal Hautvillersi benediktlaste kloostris Reimsi peapiiskopi Ebbo tellimuselUtrecht psalter. - facsimilefinder.com ja seda loetakse tänapäeval raamatumaali Reimsi koolkonna üheks varasemaks teoseks. 16. ja 17. sajandil kuulus raamat mitmele Inglismaa aadlikule, ühega neist sattus see 1642. aastal mandrile. Hiljem kuulus käsikiri Utrechti patriitsile Willem de Ridderile ja too kinkis selle 1716. aastal Utrechti ülikooli raamatukogule.

Käsikiri on mitmel korral välja antud faksiimilena (esimene 1875. aastal, teine kord 1984. aastal Grazis).

 Stiil 
Utrechti psaltri joonistused on uuenduslik lähenemine psalmide illustreerimisele. Varasemad psaltrid võisid olla kaunistatud stseenidega kuningas Taaveti elust, tavaliselt mõnel leheküljel või initsiaalide sisse kujundatuna. Kuid Utrechti psaltri sulejoonistused illustreerivad psalmiteksti iga fraasi. Arvatakse, et 166 illustratsiooni kallal on töötanud kuus kunstnikku. Ometi on nende stiil võrdlemisi sarnases võtmes, kirjeldatav dünaamilise, närviise ja ekspressiivsena, isegi võrreldavana Hieronymus Boschi loominguga.

See illustratsioonistiil avaldas märkimisväärset mõju anglosaksi kunstile. 11. sajandil asus Utrechti psalter Canterburys (käsikiri oli Inglismaal umbes 1000–1640), kus sellest tehti Harley psaltrina tuntud koopia. Elav ja ekspressiivne joonistusstiil, "Utrechti stiil", mõjutas mitut 11. sajandi Inglismaal loodud käsikirja nagu Tiberiuse psalter, Arenbergi evangeliaar ja Eadui psalter.

 Viited 

 Välislingid 
 The annotataed Utrecht psalter. - Universiteit Utrecht (digitaliseeritud käsikiri)
 The Utrecht Psalter. - Special Collections
 Video: The Utrecht Psalter and its influence. K. Doyle, B. Harris. - SmartHistory

Kategooria:9. sajandi illumineeritud käsikirjad
Kategooria:Illumineeritud psaltrid